Det vækker nok en del barndomsminder hos nordjyske voksne, når de hører titlen 'Julianes Julekalender'. Julekalenderen, der er produceret af TV2 Nord, blev sendt fra 1989 til 1996, og nu har den fået sin egen udstilling på Brovst Bibliotek. Udstillingen åbnede for to uger siden, og her kan man møde de to grå mus med skingre stemmer, der fik børnene til at grine og satte julehyggen i gang hos de nordjyske børnefamilier. Mette T. Henriksen var assisterende producer under produktionen af julekalenderen med vært Lars Elstrøm og musene Juliane og Ras, og hun husker tydeligt, hvor stor en betydning julekalenderen havde for børnene i Nordjylland. - Det første år producerede vi 24 afsnit i Aars Messecenter, hvor der var opbygget en miniudgave af Den Gamle By i Århus. Der havde vi et juletræ, hvor børnene kunne sende julepynt til os, som vi så kunne pynte træet med, siger hun. - Det strømmede ind med pynt, så vi var nødt til at anskaffe hele tre juletræer, så alt pyntet kunne blive hængt op, fortæller Mette T. Henriksen. Det er efterhånden mange år siden, at julekalenderen blev produceret. Her kan du komme med bag kulissen. En sjov historie bag kulisserne Det var ikke altid lige nemt for holdet at lave sådan en tv-produktion, og én af dagene fik produktionsholdet lidt problemer med et par rappende ænder. - Der var et gadekær midt i byen med vand og levende ænder. At lave en produktion med ”rappen” fra ænder som lydkulisse passede ikke helt ind i tv-holdets planer, så en af de første dage fik vi gennet ænderne ind i en af ”butikkerne” i den fjerne ende af messecentret, siger Mette T. Henriksen. - Det, vi ikke tænkte på, var, at netop den butik var indrettet med det flotteste gulv med hvide og sorte tern. Ænderne var ikke helt tilfredse med den trange plads og hakkede som en naturlig del af deres færden masser af huller og ridser i det flotte gulv, fortæller hun. Gulvet blev naturligvis erstattet og tv-produktionen kunne fortsætte uden rap. Alle årene har julekalenderen haft samme slutning, hvor Lars putter musene Juliane og Ras og slutter med deres fængende slutreplik ”Go’ nat og hils i drømmeland”.
Der er særligt én julekalender, som har sat spor hos nordjyderne. Det er TV2 Nords julekalender 'Julianes Julekalender', og den er nu kommet på udstilling.